**Risinājums Covid-19 pozitīvu personu vai kontaktpersonu, kuras atbrīvotas no ieslodzījuma vietas un kurām nav dzīvesvietas, izmitināšanai izolācijas vai mājas karantīnas periodā**

Ik gadus no ieslodzījuma vietām tiek atbrīvotas apmēram 3000 personas, no tām mazāk nekā 10% (~240) nav noteiktas dzīvesvietas. Attiecībā uz notiesātajiem normatīvie akti noteic ieslodzījuma vietas pienākumu risināt jautājumus ar pašvaldībām šādos gadījumos, un lielākajā daļā gadījumu situācijas tiek atrisinātas. Notiesāto gadījumā situācijai parasti tiek atrasti dažādi risinājumi. Problemātiskāka ir situācija ar apcietinātajiem, kuru atbrīvošanas laiks praktiski nav prognozējams, un normatīvie akti nenoteic pašvaldības pienākumu sniegt palīdzību šādā gadījumā.

No epidemioloģiskā viedokļa problēma veidojas, ja ieslodzītais ir Covid-19 pozitīvs vai kontaktpersona, un viņš tiek atbrīvots, bet viņam nav dzīvesvietas, uz kurieni doties (turpmāk – atbrīvotais), lai pavadītu nepieciešamo mājas karantīnas vai izolācijas laiku. No epidemioloģiskā viedokļa situācija ir bīstama, turklāt atbrīvotajam **ir risks pazust no veselības aprūpes sistēmas redzesloka, nesaņemt nepieciešamo veselības aprūpi un inficēt lielu skaitu personu.** Turklāt atbrīvotajam pēc atbrīvošanas var nebūt līdzekļu, lai nodrošinātu iztiku, nebūt mobilā telefona, lai nodrošinātu saziņu ar ģimenes ārstu, turklāt šādos gadījumos personai var nebūt arī ģimenes ārsta, kurš nodrošinātu personas veselības aprūpi, ja tāda nepieciešama, vai kontrolētu Covid-19 norises gaitu.

Atgādinām, ka personai, kurai apstiprināta Covid-19 infekcija, vai kontaktpersonai saskaņā ar Ministru kabineta 2020. gada 9. jūnija noteikumiem Nr. 360 “Epidemioloģiskās drošības pasākumi Covid-19 infekcijas izplatības ierobežošanai” ir virkne pienākumu, tai skaitā:

* + - * jāievēro izolācija vai mājas karantīna:
* kontaktpersonai jāatrodas mājās, ģimenes ārsta uzraudzībā;
* maksimāli jāizvairās no kontakta ar citiem cilvēkiem (nedrīkst iet uz darbu, skolu, sabiedriskām vietām u.tml.);
* jāseko savam veselības stāvoklim (jāmēra temperatūra 2 reizes dienā, jāsazinās ar ģimenes ārstu). Ja parādās tādi simptomi kā paaugstināta temperatūra, klepus, iekaisusi rīkle vai apgrūtināta elpošana, nekavējoties jāsazinās ar savu ģimenes ārstu (ja situācija kļūst kritiska, jāzvana 113);
* nedrīkst uzņemt ciemiņus;
* jālieto medicīnisko sejas masku, ja parādās klepus, drudzis vai apgrūtināta elpošana, izmanto medicīnisko sejas masku, lai neinficētu apkārt esošos cilvēkus;
* jātīra mājoklis, izmantojot dezinfekcijas līdzekļus, īpaši tīrot bieži izmantojamas virsmas, tualeti un koplietošanas telpas.

Mājas karantīnas laikā ģimenes ārsts nodrošina kontaktpersonas medicīnisko novērošanu un mājas karantīnas režīma prasību ievērošanu kontrolē Veselības inspekcija, nepieciešamības gadījumā iesaistot Valsts policiju.

Valdība 2020.gada 22.decembrī apstiprināja risinājumu par daļēji valsts finansētu tūristu mītņu izmantošanu personām, kuras ir Covid-19 pozitīvas vai kontaktpersonas (Ministru kabineta 22.decembra sēdes prot. Nr.86, 3.§ informatīvais ziņojums "Par tūristu mītņu gatavību izmitināt kontaktpersonas un personas, kurām apstiprināta Covid-19 infekcija"). Tieslietu ministrijas ieskatā ir jārod risinājums šajā ziņojumā aprakstītajai situācijai, paredzot iespēju atbrīvotajiem izmantot jau iedibināto mehānismu attiecībā uz valsts apmaksātu uzturēšanos tūristu mītnēs. Tieslietu ministrija kopā ar citām ministrijām analizēja citus iespējamos risinājumus, tomēr neviens no tiem nebija pietiekami reāls vai epidemioloģiski drošs.  Jāņem vērā, ka kopš 2020.gada 3.novembra, kad tika konstatēts pirmais Covid-19 pozitīvais ieslodzītais, ir bijuši jau 4 šādi atbrīvotie. Prognozējams, ka arī nākotnē šādu atbrīvoto personu nebūs daudz vairāk.

***Iespējamais risinājums***

Lai problēmu risinātu, ir nepieciešams paplašināt valdības 2020.gada 22.decembrī atbalstīto risinājumu par daļēji valsts finansētu tūristu mītņu izmantošanu ar jaunu mērķa grupu – atbrīvotie. Atbrīvoto izmitināšanai tūristu mītnes piesakās analogi Ministru kabineta 22.decembra sēdē (prot. Nr.86, 3.§) atbalstītajā informatīvajā ziņojumā "Par tūristu mītņu gatavību izmitināt kontaktpersonas un personas, kurām apstiprināta Covid-19 infekcija" noteiktajai kārtībai. Šīs mērķa grupas izmitināšanas pakalpojumu sniegšanai LIAA izveido atsevišķu tūristu mītņu sarakstu, kuru nosūta Ieslodzījuma vietu pārvaldei. Ņemot vērā, ka šādu atbrīvoto skaits prognozējams ļoti neliels, šo risinājumu iespējams nodrošināt bez papildus līdzekļu pieprasīšanas, iekļaujoties valdības piešķirtajā finansējumā, kas paredzēts risinājumam par daļēji valsts finansētu tūristu mītņu izmantošanu personām, kuras ir Covid-19 pozitīvas vai kontaktpersonas.

Šādā gadījumā risinājuma procesa soļi attiecībā uz tūristu mītņu izvēli un apmaksu šajā gadījumā faktiski neatšķirsies no Ministru kabineta 22.decembra sēdē (prot. Nr.86, 3.§) atbalstītajā informatīvajā ziņojumā "Par tūristu mītņu gatavību izmitināt kontaktpersonas un personas, kurām apstiprināta Covid-19 infekcija" jau noteiktajiem, tomēr tajos nepieciešams paredzēt nelielas zemāk norādītās izmaiņas.

**Lēmuma pieņemšanas un atbalsta sniegšanas process**

|  |  |
| --- | --- |
| **2020.gada 22.decembrī atbalstītais modelis** | **Nepieciešamie grozījumi, lai modeli būtu iespējams attiecināt uz atbrīvotajiem** |
| 1. Tiek izsludināts publisks uzsaukums, tajā var pieteikties tūristu mītne, kas var nodrošināt mērķa grupas personu izmitināšanu un nodrošināt epidemioloģiskās prasības (skat. sadaļu Epidemioloģisko drošības pasākumu prasības tūristu mītnei). | Tiek izsludināts publisks uzsaukums, kurā var pieteikties tūristu mītnes, kas var nodrošināt jaunās mērķa grupas personu izmitināšanu un nodrošināt epidemioloģiskās prasības. |
| 2. Pirms iesnieguma iesniegšanas Latvijas Investīciju un attīstības aģentūrā tūristu mītnes sazinās ar Veselības inspekciju par pārbaudes veikšanu tūristu mītnē. | Nav nepieciešami |
| 3. Tiek izveidota komisija (VI, SPKC, LVRA), kas izskata pieteikumus un apstiprina atbilstošās mītnes. | Nav nepieciešami |
| 4. Tūristu mītnes piesakās LIAA, iesniedzot Veselības inspekcijas atzinumu (apliecinājums) par atbilstību šāda pakalpojuma sniegšanai. | Nav nepieciešami |
| 5. Tiek sastādīts un publicēts saraksts www.liaa.gov.lv, notiek komunikācija sabiedrībai par šādu iespēju (LIAA, Valsts kanceleja u.c.). | Tiek sastādīts tūristu mītņu saraksts, kas var nodrošināt jaunās mērķa grupas personu izmitināšanu, un tas tiek nosūtīts Ieslodzījuma vietu pārvaldei un tām pašvaldībām, kuru teritorijā tūristu mītnes atrodas. |
| 6. Noteikto atbalsta saņēmēju fizisko personu identificēšana sasaistoši ar noteiktajām mērķa grupām:  6.1. persona tiek noteikta kā kontaktpersona vai persona, kurai ir apstiprināta Covid-19 infekcija (e-veselība, medicīniskā izziņa)  6.2.tiek noteikta persona, kurai nepieciešams izolēties atgriežoties mītnes zemē izmantojot elektronisko ieceļotāju reģistrācijas sistēmu. Persona sazinās ar tūrisma mītni, kurā vēlās pavadīt izolācijas vai karantīnas periodu, veic rezervāciju. | Jānosaka jauna mērķa grupa – atbrīvotie.  Ieslodzītais tūristu mītni no Ieslodzījuma vietu pārvaldei nosūtītā tūristu mītņu saraksta izvēlas ar ieslodzījuma vietas administrācijas pārstāvja starpniecību. Administrācijas pārstāvis sazinās ar tūristu mītni un informē par atbrīvoto, kurš ieradīsies tūristu mītnē noteiktā datumā[[1]](#footnote-1). |
| 7.Tūristu mītne informē LIAA par šādas personas veikto rezervāciju mītnē | Nav nepieciešami |
| 8. Notiek Covid-19 pacientu kontaktpersonas vai personas, kurai apstiprināta Covid-19 infekcija, transportēšana | Jānosaka Ieslodzījuma vietu pārvaldei pienākums nodrošināt atbrīvotā nogādāšanu uz tūristu mītni. |
| 1. Uzturēšanās perioda noteikšana | Nav nepieciešami |
| 10. Pēc pacientu uzturēšanās laika (14 dienas) vai neplānotas uzturēšanās (piemēram, pasliktinoties veselības stāvoklim) pārtraukšanas tūristu mītne veic pilnu dezinfekcijas procesu. Nākamo personu šajā numurā var izmitināt pēc 48 stundām | Nav nepieciešami |
| 11. Ja nepieciešams un, uzrādot papildu medicīnisko izziņu, ja personai veselības stāvokļa vai kontaktpersonām saslimšanas dēļ ir nepieciešams pagarinājums, uzturēšanās laiku var pagarināt par to pašu termiņu 1 reizi, tas ir par 14 dienām.   * 1. Personai tiek noteikta testēšana gadījumos, ja to nozīmē ģimenes ārsts.   2. informācija par pagarinājumu tiek sniegta LIAA, papildu atbalsta finansējuma saņemšanu. | Nav nepieciešami |
| 12. LIAA veic finanšu līdzekļu pārskaitīšanu tūristu mītnei vienu reizi nedēļā, pamatojoties uz tūristu mītnes rēķinu. Rēķinā tūristu mītne norāda šādu informāciju: konkrētajā nedēļā tur uzturējušos personu skaitu, kas ir izolācijā vai karantīnā, un šo personu pavadīto nakšu skaitu konkrētajā tūristu mītnē. | Nav nepieciešami |

Tāpat Ministru kabinetam jānosaka šāds iesaistīto institūciju turpmākās rīcības modelis:

1. ieslodzījuma vieta atbrīvotajam izsniedz viņam ikdienā nepieciešamo medikamentu apjomu piecām dienām, termometru un individuālos aizsarglīdzekļus (sejas maska)[[2]](#footnote-2).
2. ieslodzījuma vietā atbrīvotais paraksta iesniegumu tās pašvaldības, kuras teritorijā atrodas tūristu mītne, sociālajam dienestam ar lūgumu piešķirt pabalstu krīzes situācijā. Ieslodzījuma vieta šo iesniegumu elektroniski nosūta sociālajam dienestam;
3. ieslodzījuma vieta nodrošina atbrīvotā nogādāšanu uz tūristu mītni. Tāpat ieslodzījuma vieta informē Latvijas Investīciju attīstības aģentūru, Slimību profilakses un kontroles centru, Nacionālo veselības dienestu, Valsts policiju un pašvaldības, kuras teritorijā atrodas atbrīvotā izvēlētā tūristu mītne, sociālo dienestu par šādas personas atbrīvošanu un tūristu mītni, kurā tā uzturēsies. Papildus ieslodzījuma vieta nodrošina atbrīvojamā iepazīstināšanu ar normatīvajos aktos Covid-19 pozitīvajiem un kontaktpersonām noteiktajiem pienākumiem, par ko atbrīvotais parakstās;
4. Nacionālais veselības dienests nekavējoties nodrošina ģimenes ārsta nozīmēšanu atbrīvotajam. Ģimenes ārsts nekavējoties sazinās ar atbrīvoto, attālināti konsultē un izraksta medikamentus, ja tādi nepieciešami. Nacionālais veselības dienests nodrošina izdevumu segšanu ģimenes ārstam par ārstniecības procesa nodrošināšanu valsts apmaksāto veselības aprūpes pakalpojumu klāsta un esošā budžeta ietvaros;
5. attiecīgās pašvaldības sociālais dienests nekavējoties pēc iesnieguma saņemšanas sagatavo un nosūta tūristu mītnei garantijas vēstuli, kurā apņemas apmaksāt aptiekas izrakstītu rēķinu par atbrīvotajam nepieciešamajiem medikamentiem un medikamentu piegādi līdz 150 EUR apmēram, ja medikamenti būs nepieciešami. Tūristu mītne šo vēstuli nepieciešamības gadījumā izsniedz aptiekas pilnvarotajai personai medikamentu piegādes brīdī. Ja nepieciešama atkārtota medikamentu iegāde un piegāde, pasūtījums jāveic tajā aptiekā, kurā iesniegta garantijas vēstule. Savukārt aptieka izraksta un nosūta rēķinu sociālajam dienestam, kas uz iepriekš saņemtā atbrīvotā iesnieguma un aptiekas rēķina pamata pieņem lēmumu par pabalsta krīzes situācijā piešķiršanu medikamentu un to piegādes apmaksai. Pabalstu atbrīvotajam neizmaksā.
6. atbrīvotais ar tūristu mītnes darbinieku palīdzību internetā vai pa telefonu pasūta ģimenes ārsta izrakstītos un nepieciešamos medikamentus ar piegādi uz tūristu mītni. Aptieka medikamentus piegādā saskaņā ar 2007.gada 26.jūnija noteikumu Nr.416 „Zāļu izplatīšanas un kvalitātes kontroles kārtība” 171.17  4.punktā[[3]](#footnote-3) noteikto. Aptieka rēķinu par medikamentiem un to piegādi nosūta apmaksai pašvaldības sociālajam dienestam;
7. valsts apmaksā tūristu mītnes pakalpojumu par atbrīvotā uzturēšanos 100% apmērā (saglabājot nosacījumus, ka tūristu mītnes pakalpojuma cena vienai personai diennaktī 35 EUR) un ēdināšanas nodrošināšanu (saglabājot nosacījumu, ka ēdināšanas pakalpojumu cena vienai personai diennaktī ir 10 eiro), jo šādām personām parasti nav līdzekļu šādu izdevumu segšanai;
8. tūristu mītņu atlases, darbības apmaksas un pārējo šeit neminēto jautājumu risināšana notiek identiski Ministru kabineta 22.decembra sēdē (prot. Nr.86, 3.§) atbalstītajā informatīvajā ziņojumā "Par tūristu mītņu gatavību izmitināt kontaktpersonas un personas, kurām apstiprināta Covid-19 infekcija" minētajam.

Pārējie nosacījumi tūristu mītņu pakalpojumu izmantošanas modelī atbrīvotajiem saglabājas tieši tādi paši, kādi tie paredzēti pārējām mērķa grupām, t.sk.:

1. atbrīvotajam tūristu mītnē jāuzrāda ieslodzījuma vietas ārsta izdota medicīniskā izziņa, turklāt informācija par to, ka persona ir inficējusies ar Covid-19 vai ka personai ir noteikts kontaktpersonas statuss, būs atrodama arī e-veselības sistēmā;
2. vidējais uzturēšanās termiņš tūrisma mītnē attiecīgi nosakāms 14 dienas. Uzrādot ģimenes ārsta izsniegtu medicīnisko izziņu, ja personai veselības stāvokļa vai kontaktpersonām saslimšanas dēļ ir nepieciešams pagarinājums, uzturēšanās laiku var pagarināt 1 reizi par 14 dienām.

Ministru prezidenta biedrs,

tieslietu ministrs Jānis Bordāns

Ķipēna 67046124

Kristine.Kipena@tm.gov.lv

1. Tas nepieciešams, jo ieslodzītajiem nav brīvas pieejas internetam. [↑](#footnote-ref-1)
2. Tas nepieciešams, jo atbrīvotajam var nebūt līdzekļu Covid-19 infekcijas un citu hronisko slimību ārstēšanai nepieciešamo medikamentu iegādei, savukārt termometrs nepieciešams, lai pildītu Ministru kabineta 2020.gada 9.jūnijā noteikumu Nr.360 “Epidemioloģiskās drošības pasākumi Covid-19 infekcijas izplatības ierobežošanai” 51.punktā minēto nepieciešamību ziņot ģimenes ārstam par ķermeņa temperatūru [↑](#footnote-ref-2)
3. vispārēja (atvērta) tipa aptieka veic attālinātu privātpersonas pasūtījumu – zāļu, tai skaitā recepšu zāļu un no valsts budžeta līdzekļiem kompensētu zāļu, piegādi uz privātpersonas dzīvesvietu, cita starpā ievērojot prasību – zāles piegādā mājās, ja persona tās nevar iegādāties personīgi aptiekā.  [↑](#footnote-ref-3)